Vermiste jong man dood gevindSteven Roux. Michelle Bekker, Roux se suster, het vroeër aan Maroela Media gesê haar broer was by ŉ rehabilitasiesentrum in Hazyview. Daar is glo ŉ buskaartjie vir Roux gekoop en hy moes op 4 Junie daar op ŉ bus geklim het om na sy tuisdorp te ry. Hy het nooit by sy bestemming opgedaag nie en is by die polisie as vermis aangemeld. Bekker het intussen op haar Facebook-blad gesê haar broer se lyk is in ŉ veld in Brakpan gevind. “Daar was ŉ kombers oor hom. Volgens die verslag van die nadoodse ondersoek is hy aan longontsteking dood. Dit maak nie sin nie en vir die persoon wat gesê hy het my broer gesien … dis ŉ leuen. As hy daai Donderdag dood is, kon sy hom nie gesien het nie … iets klop nie hier nie.” Kapt. Joep Joubert, woordvoerder van die polisie, het gesê Roux se liggaam is op Saterdag 6 Junie in die veld gevind. “Volgens die nadoodse ondersoek is hy aan natuurlike oorsake dood. Die ondersoek na sy dood gaan egter voort.” Bekker het destyds aan Maroela Media gesê buiten ŉ bietjie klere, het Roux nie geld of ŉ selfoon by hom gehad nie. Hy het ook geen bankrekeninge nie. “Ek is baie kwaad vir die wêreld vandag. Dit is te gou en tragies die manier waarop dit gebeur het. Ek kan nie glo jy is weg nie. Ek is so lief vir jou, dit gaan baie, baie moeilik wees. Ek kan nie aanvaar wat gebeur het nie,…,dis so onwerklik,” het Bekker op Facebook geskryf.